# **DECIZIA ETAPEI DE ÎNCADRARE**

 proiect

Ca urmare a solicitării de emitere a acordului de mediu adresate de **Errigal Energy S.R.L.,** cu sediul în Municipiul Cluj-Napoca, str. Cibanului, nr. 6, bl. O3, ap. 159, județul Cluj, pentru proiectul: “*Construire parc fotovoltaic, branșamente utilități și organizare executare lucrări”****,*** propus a fi amplasat în județul Sălaj, comuna Hida, f.n. CF 50211, CF 50212, CF 50335, contract de constituire a unui drept de superficie nr. 1773/2023, înregistrată la A.P.M Sălaj cu nr. 6253 din 28.07.2023, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului A.P.M. Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 21.09.2023, că proiectul: “*Construire parc fotovoltaic, branșamente utilități și organizare executare lucrări”****,*** propus a fi amplasat în județul Sălaj, comuna Hida, f.n. CF 50211, CF 50212, CF 50335, contract de constituire a unui drept de superficie nr. 1773/2023,

***nu se supune evaluării impactului asupra mediului.***

Justificarea prezentei decizii:

 **I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a)** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în Anexa nr. 2, la pct. 3, lit. a) – instalații industriale pentru producerea energiei electrice, termice și a aburului tehnologic, altele decât cele prevăzute în anexa nr. 1;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul, Graiul Sălajului, Ziarul anunț de mediu, Magazin Sălăjean, afişare și înregistrare anunţ la sediul Primăriei Hida, precum și la sediul și pe pagina de internet a A.P.M. Sălaj, iar proiectul de Decizie etapă de încadrare a fost postat pe pagina de internet a A.P.M. Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu.

**b)** Caracteristicile proiectului:

Centrala fotovoltaică se va construi în localitatea Hida, intravilan, Judeţ Salaj, teren identificat prin Cartea funciară nr. 50211, 50212 și 50335, pe o suprafaţă totală de 656.920 mp Principalele funcţii pe care Centrala fotovoltaica le va indeplini sunt:

 ➢ captarea energiei solare;

 ➢ transformarea acesteia în energie electrică (în curent continuu);

 ➢ transformarea energiei electrice din curent continuu în energie electrică în curent alternativ (cu parametrii standard ai SEN);

 Instalația solară fotovoltaică – proiectată – amplasată pe terenul beneficiarului investiției S.C. ERRIGAL ENERGY S.R.L va fi racordată în reteaua de 100kV de distribuție din zona localității Hida

b1) dimensiunea si concepţia întregului proiect: se propune:

 Parc fotovoltaic format în total din 107.473 panouri fotovoltaice de 550 Wp, monocristaline, care vor produce energie electrică la tensiune continuă, cu o Pinstalată - 59.110 kWp

 Parcul fotovoltaic va avea următoarele componente principale:

* panourile fotovoltaice (107.473 panouri generatoare monocristaline);
* invertoare 100kVA (590 unități);
* liniile în cablu care transportă energia electrică produsă în curent continuu spre invertoare;
* liniile în cablu care transportă energia electrică c.a. de la invertoare spre posturile de transformare;
* 27 containere colector (post de tranformare 20kV, 6MVA) amplasat pe terenul Centralei Fotovoltaice;
* Structura de susținere panouri;
* Împrejmuirea parcului fotovoltaic;
* Instalația de legare la pământ și protecție împotriva loviturilor de trasnet;
* Sistemul de monitorizare a instalației de producere, colectare, conversie transformare;
* Sistem de supraveghere (inclusiv CCTV) și control acces parc fotovoltaic;
* Parcare.

 Schema de interconectare Centrala Fotovoltaica va avea o singura zona de producţie, energia produsă fiind convertita în c.a. de invertoarele distribuite uniform pe suprafata parcului fotovoltaic si preluată de containerul post de transformare JT/MT de 6000kVA. Pe partea de 110 kV, postul de transformare va fi conectat în linia 110kV care trece în zona terenului beneficiarului printr-un stâlp de intindere MT echipat cu separator și descărcători.

 Centrala Fotovoltaica va avea 107.473 de module fotovoltaice, monocristaline. Dimensiunile fizice ale modulelor fotovoltaice generice considerate în cadrul proiectului în vederea realizarii layout-ului sunt 2279x1134mmx35mm . Aceste dimensiuni sunt orientative si pot varia nesemnificativ de la un producator la altul.

 Acestea se vor monta pe structuri metalice fixe, tratate anticoroziv, pe directia E-V, înclinate optim sub un unghi de 30° faţă de orizontală.

 Structura de montare va sigura înaltimea corespunzatoare a marginii inferioare a panourilor fotovoltaice față de suprafața solului pentru a permite o functionare optimă în perioadele cu căderi de zăpadă mai mari decât mediile înregistrate.

 Pentru constituirea generatoarelor de curent continuu modulele fotovoltaice se vor însera în string-uri. Mai multe stringuri se vor conecta coneta la un invertor.

 În cazul in care invertoarele nu sunt prevazute cu suficiente intrari se pot prevedea cutii intermediare de conexiuni care ulterior se vor conecta la invertor.

 Fiecare zonă va avea propriile instalaţii de conversie c.c.-c.a.( invertoare). Aceasta instalaţie este compusă din invertoare de 200kW.

 Postul colector de transformare parc fotovoltaic:

Postul de transformare amplasat în incinta parcului fotovoltaic va avea 3 compartimente principale:

- compartiment MT 20kV ;

- compartiment transformator;

- compartiment Joasa tensiune 0,4kV

Echipamentele principale din aceste compartimente vor fi următoarele:

- 2 transformatoare uscate de 3000kVA;

- 4 celule de 20kV (2 de trafo, 1 de linie si 1 de masură );

- tablou de distributie joasa tensiune

Lucrări de rezistență:

Pentru realizarea obiectivului de investitii Centrala Fotovoltaica se prevad următoarele :

- Structura panouri fotovoltaice: panourile fotovoltaice vor fi comandate la producător şi vor fi amplasate pe o structură metalică de rezistentă.

La proiectarea și execuția acestora se va tine seama de încărcarile seismice și climatice precum și de normele, normativele și reglementarile în vigoare. Structura de rezistenta va fi proiectata de firme specializate și vor respecta toate normele tehnice în vigoare.

Inainte de alegerea efectiva a adâncimii de înșurubare se vor efectua teste de smulgere și compresiune, prin sondaj, pe întreaga suprafața a viitorului parc fotovoltaic, în conformitate cu normele si normativele în vigoare.

Peste aceste elemente vor fi pozitionate apoi profile metalice peste care se amplasează panourile fotovoltaice. Toate părţile metalice ale sistemului vor fi zincate,vopsite și conectate la sistemul de legare la pământ.

Toata structura metalică se va dimensiona la solicitarile induse de panouri - greutate, vânt, zăpadă și seism.

 Imprejmuirea parcului: se va realiza din panouri de plasă zincată, montate pe stâlpi realizați din țeava zincată, înglobați în fundatii din beton armat monolit. Pe întreg perimetrul se vor prevedea contravântuiri pentru a asigura o sustinere a gardului. De asemenea se vor prevedea contravântuiri suplimentare la colțuri sau la schimbări de direcții ale gardului. Poarta de acces în parc va avea deschiderea de 6,0 m între ax stalpi și se va procura gata confectionată. La partea superioara a panourilor din plasa zincata se vor prevedea 2 rânduri de sârmă ghimpată. La execuția fundațiilor pentru containerul colector și imprejmuire, se va avea în vedere cota de nivel locală a terenului amenajat. Imprejmuirea se va amplasa la limita proprietatii retrasă cu 5 m față de terenurile învecinate și 6 m față de panourile fotovoltaice

 Amenajare teren: amplasamentul parcului fotovoltaic a fost ales astfel încât să nu fie necesare lucrări de sistematizare verticală de dimensiuni importante. Suprafața de teren alocată parcului este împrejmuita cu gard metalic și are prevazut un spațiu liber între limita de montare a panourilor fotovoltaice și gardul perimetral, de circa 6,00 m lățime, în lungul acestuia. Spațiul respectiv permite intrarea și circulația unui utilaj de interventie în situatii speciale.

 Lucrari de instalatii: având în vedere că în cadrul parcului este amplasat doar 1 post de transformare complet echipat și cablat acesta va fi prevăzut cu toate instalațiile necesare ( iluminat, prize, climatizare, etc).

 Parcare: investitia prevede amenajarea unei parcări de 230 mp din dale pentru autovehiculele angajatilor, sau personalului care asigură mentenanță.

 Bilant teritorial:

Suprafață teren - 656.920 mp;

Regim de înălțime - nu este cazul (panouri fotovoltaice, este doar punct transformare);

Sc punct transformare = 3.888 mp;

Sd = 3.888 mp;

C.U.T. = 0.0059; POT = 0.59% ;

Suprafață spații verzi - 652.802 mp;

Suprafață dale pentru parcări acces - 230mp (locuri parcare pentru mentenanță)

Modul de asigurare al utilitatilor: centrala Fotovoltaica nu va fi legată la alte utilități în afară de energia electrică din SEN( proiectul de conectare la reteaua electrica face obiectul altui Certificat de Urbanism, respectiv, altei Autorizatii de Construire);

b2) cumularea cu alte proiecte existente și/sau aprobate: lucrările necesare realizării proiectului nu se suprapun cu alte proiecte existente sau planificate în zonă.

b3) utilizarea resurselor naturale, în special a solului, a terenurilor, a apei si a biodiversităţii: în perioada de execuție a proiectului se vor folosi cantitățile necesare calculate prin proiect de nisip și pietriș, achizitionate de la furnizori autorizati. Se va utiliza apă tehnologică pentru umectarea betonului și a drumurilor din interiorul șantierului în perioadele calde și pentru a stopa existenta pulberilor în suspensie.

b4) cantitatea si tipurile de deşeuri generate/gestionate: Gestionarea deșeurilor, atât pe timpul execuției cât si în perioada de funcționare se va realiza conform OUG nr. 92/2021 privind regimul deșeurilor, cu modificările ulterioare, aprobată prin Legea nr. 17/2023; acestea vor fi colectate selectiv și se vor valorifica/elimina numai prin operatori economici autorizați.

b5) poluarea si alte efecte negative: se vor respecta limitele prevăzute de normele în vigoare.

**Măsuri pentru protecția calității apelor:**

* Manipularea deșeurilor se va realiza astfel încât să se evite dizolvarea şi antrenarea lor de către apele de precipitaţii.
* Lucrările de reparații și întreținere a utilajelor din șantier se vor realiza în ateliere/service-uri specializate.
* Folosirea de utilaje cu revizia tehnică făcută (valabilă) care nu vor avea pierderi de carburanți și/sau de lubrifianți.
* Aplicarea în caz de necesitate a măsurilor de prevenire și combatere a poluării accidentale, conform prevederilor legislației în vigoare, cum ar fi: interzicerea spălării autovehiculelor/ utilajelor în zona de amplasament a proiectului; luarea tuturor măsurilor necesare pentru a se evita deversarea/ descărcărea de ape uzate, deșeuri lichide sau solide, carburanți sau emulsii pe terenuri, în ape de suprafață sau subterane.

**Măsuri pentru protecția aerului:**

* Protejarea solului decopertat și depozitarea temporară în incinta amplasamentului pentru evitarea antrenării particulelor de praf în aer. Îndepărtarea acoperirilor de protecţie se va face doar pe porţiuni mici în timpul lucrărilor şi nu toate în acelaşi timp.
* Folosirea de utilaje moderne, dotate cu motoare ale căror emisii respectă prevederile standardelor și normativelor în vigoare.
* Reducerea vitezei de circulaţie a vehiculelor grele pentru transportul deșeurilor rezultate din construcții.
* Verificarea vehiculelor care transportă materiale /deșeuri, pentru a nu răspândi materiale in afara arealului de lucru.
* La toate activităţile generatoare de praf se vor umezi suprafeţele de lucru, în special în perioadele cu temperaturi ridicate şi umiditate redusă.
* Diminuarea la minimum a înălţimii de descărcare a materialelor care pot genera emisii de particule.
* Stabilirea unui timp cât mai scurt de stocare temporară pe amplasament a deșeurilor din construcții la locul de producere, pentru a impiedica antrenarea lor de catre vânt, și, implicit, poluarea aerului din zonă.
* Soluţiile şi tipurile de lucrări vor respecta standardele şi normativele în vigoare pentru asigurarea exigenţelor privind calitatea lucrărilor efectuate.
* Oprirea motoarelor utilajelor în perioadele în care nu sunt implicate în activitate.
* Responsabilitatea aplicării măsurilor de prevenire/ minimizare a impactului potențial asupra mediului în etapa executării lucrărilor de construcție revine titularului proiectului și antreprenorului lucrărilor de construcții.

**Măsuri generale pentru protecția împotriva zgomotului și vibrațiilor:**

* Atenuarea zgomotelor şi vibrațiilor produse, urmărindu-se ca nivelul de zgomot înregistrat să se încadreze în limitele prevăzute de normativele în vigoare.
* Utilajele/echipamentele specifice vor fi exploatate asfel încât nivelul de zgomot rezultat din desfăşurarea activităţii de construcții pe amplasament să nu se depăşească, la limita incintei obiectivului, nivelul de presiune acustică continuu echivalent ponderat-A- Leq= 65 dB, conform prevederilor SR 10009/2017- ”Limite admisibile ale nivelului de zgomot în mediul ambiant”.
* Măsuri generale în timpul realizării lucrărilor de construcții sunt:
* respectarea programului de lucru stabilit de constructor, cu informarea, respectiv cu luarea în considerare a propunerilor/ observațiilor formulate de publicul interesat.
* folosirea de utilaje care să nu conducă în funcţionare la depăşirea nivelului de
* Respectarea prevederilor Ord. MS nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare.

**Măsuri pentru protecția solului și subsolului:**

* Verificarea zilnică a stării tehnice a utilajelor şi echipamentelor utilizate în activitățile de construcții.
* Alimentarea cu carburanţi a utilajelor și schimbarea uleiului la utilaje se va realiza în stațiile de distribuție carburanți autorizate/ service-uri auto, existente în zonă. În cazul utilajelor care nu se pot deplasa, se asigură alimentarea cu stații mobile de alimentare, standardizate.
* Colectarea selectivă și depozitarea temporară a deşeurilor generate pe amplasament în zonele special amenajate în cadrul organizării de șantier.
* Se interzice depozitarea/deversarea pe sol a deșeurilor și substanțelor periculoase (uleiuri, combustibil, etc.).
* Se va respecta cu strictețe perimetrul de implementare a proiectului;
* În cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăța zona afectată iar pământul contaminat va fi excavat și preluat pentru depozitare, tratare sau eliminare de către firme autorizate.

**Lucrări de organizare de șantier**:

Pentru organizarea de șantier se vor amplasa containere și se va realiza un contract pentru toată durata organizării de șantier cu o firmă specializată de salubritate. Ofertantul își va realiza propria organizare de santier în conformitate cu legislația în vigoare.

În timpul realizării lucrărilor amplasamentul va fi afectat de prezența utilajelor și a organizării de șantier. Organizarea de santier se va face în zona de acces pe proprietate, iar terenul va fi împrejmuit. Poluantii aferenți lucrărilor de organizare de santier se manifestă doar pe o perioadă scurtă de timp și pe tronsoane ale lucrărilor de execuție care se mută odată cu evoluția lucrărilor. De aceea se estimează că în perioada de construcție, impactul poluant asupra atmosferei va fi minim.

La finalul perioadei de construcție, vehiculele și utilajele folosite vor fi duse de pe amplasament. La finalul lucrărilor de construcţii-montaj se va proceda la reacoperirea cu pământ vegetal a întregii platforme a parcului, liberă de obiectele de construcții, însoţită de lucrări de nivelare semănare şi udare a gazonului.

b6) riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

c) Amplasarea proiectelor:

    c1) utilizarea actuală si aprobată a terenurilor: conform certificatului de urbanism nr. 10 din 27.07.2023 emis de Primăria Comunei Hida, terenul este se află situat în intravilanul Hida, proprietatea privatăa SC Errigal Triumf Investiții SRL.

c2) bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia: Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale.

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: nu este cazul.

d) Tipurile si caracteristicile impactului potenţial:

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de execuţie. Conform criteriilor stabilite la punctul b). și c). semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.

d2) natura impactului: - redusă, pe perioada de execuţie și funcţionare.

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea si complexitatea impactului: - va fi mică pe perioada de execuţie și funcţionare;

 d5) probabilitatea impactului - redusă, în condiţiile exploatării instalaţiilor în conformitate cu procedurile de lucru și respectării legislației în vigoare. Având în vedere natura materialelor utilizate în realizarea proiectului, probabilitatea apariţiei unor evenimente care să genereze un impact negativ asupra factorilor de mediu este foarte redusă.

 d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor și închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente și/sau aprobate: nu este cazul;

d8) posibilitatea de reducere efectivă a impactului: nu este cazul, respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; proiectul propus **nu intră** sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă sunt următoarele:

- proiectul propus **nu intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare.

***Caracteristicile proiectului si/sau condiţiile de realizare a proiectului:***

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare.
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform prevederilor Ord. nr. 1798/2007, cu modificările ulterioare, titularul are obligația ca la finalizarea investiţiei şi la punerea în funcţiune a obiectivului să solicite şi să obţină autorizaţia de mediu.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

 Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

ing. Claudia SANDOR